*Tämä artikkeli käsittelee kaupunkia. Sanan muista merkityksistä täsmennyssivulla.*



**San Francisco** on Yhdysvaltain Kalifornian osavaltiossa sijaitseva kaupunki ja piirikunta. Kaupunki sijaitsee San Franciscon niemimaan kärjessä, ja sitä ympäröi lännestä Tyynimeri ja idästä San Franciscon lahti. Itse kaupunki on mäkistä maastoa ja sijaitsee maanjäristysalueella. San Franciscon arvioitu väkiluku vuonna 2022 oli 808 437. San Franciscon lahden ympäristön metropolialue (*San Francisco Bay Area*) on noin 8,6 miljoonalla asukkaalla maan viidenneksi suurin suurkaupunkialue.

Kaupunki on tunnettu vapaamielisyydestään. 1950-luvulta alkaen sitä on pidetty Yhdysvaltain ala- ja vaihtoehtokulttuurien keskuksena, ja sillä oli tärkeä asema muun muassa beatnikien ja hippiliikkeen keskuudessa. Scott McKenzien 1967 laulama hittikappale "If You're Going to San Francisco (Be Sure to Wear Some Flowers in Your Hair)" on maailmankuulu. Kaupunki oli myös 1990-luvun lopun IT-kuplan keskus Yhdysvalloissa. San Franciscon Bay Area on myös thrash metalin syntypaikka. San Franciscon eteläpuolista aluetta, jolla toimii paljon korkean teknologian yrityksiä, kutsutaan nimellä Piilaakso. Sittemmin koronapandemian jälkeen useat teknologiayritykset ovat siirtyneet uusiin kaupunkeihin ja vienyt samalla mukanaan maksukykyistä väestöä muualle. 

Kaupungin pormestarina toimi vuoden 2011 tammikuusta alkaen demokraattien Edwin M. Lee, jonka kaupungin Board of Supervisors valitsi tehtävään vuodesta 2003 pormestarina toimineen, mutta kesken toisen kautensa Kalifornian varakuvernööriksi siirtyneen Gavin Newsomin tilalle. Hän kuoli 12. joulukuuta 2017. Hänen jälkeensä pormestariksi valittiin London Breed.

Kaupunki on saanut nimensä Pyhästä Franciscus Assisilaisesta, joka eli Italiassa 1200-luvulla. Joskus kaupunkia kuulee kutsuttavan sanalla "Frisco", mutta paikalliset asukkaat eivät suhtaudu kutsumanimeen kovinkaan hyväksyvästi.

Historia
--------

Vuoden 1906 maanjäristyksen raunioittamaa San Franciscoa
San Franciscon alueella asui intiaaneja noin 10 000 vuotta sitten; heistä on jäänyt merkiksi simpukankuorista syntyneitä kasoja. Ensimmäinen San Franciscon ohi purjehtinut eurooppalainen oli Sir Francis Drake vuonna 1579. Ensimmäiset eurooppalaiset, jotka asettuivat nykyisen San Franciscon alueelle vuonna 1776, olivat espanjalaisia. He perustivat alueelle armeijan tukikohdan ja alkoivat orjuuttaa alueella asuneita ohlone-intiaaneja.

Kaupunki kasvoi nopeasti vuonna 1848 alkaneen Kalifornian kultaryntäyksen ansiosta. Tuolloin kahdessa vuodessa (tammikuu 1848 – joulukuu 1849) kaupungin väkimäärä nousi 1000 asukkaasta 25 000 asukkaaseen. 

Meriteitse saapuneiden asukkaiden rynnättyä kultakentille huomattava määrä laivoja jäi kaupungin satamaan vaille käyttöä tai vähäiselle käytölle kuten kaupaksi tai ravintolaksi. Tuolloin rantaviiva kulki huomattavasti eri kohdassa kuin nykyisin. 1850-luvulla satama ulotettiin laitureiden avulla yhä kauemmas lahdelle ja rakennuksia rakennettiin paalujen varaan laivojen sekaan. Seuraavien kahden vuosikymmenen aikana poukama täytettiin hiekalla. Kaupungin katujen ja rakennusten alle jäi yli 40 laivaa, joita on löytynyt pitkin 1900-lukua erinäisten rakennusprojektien yhteydessä.

Kaupunkiin tuli kultaryntäyksen jälkeen paljon kiinalaisia siirtotyöläisiä rakentamaan transamerikkalaista rautatietä. He perustivat San Franciscon Chinatownin.

Huhtikuun 18. päivänä 1906 San Francisco lähes tuhoutui maanjäristyksessä, mutta se uudelleenrakennettiin nopeasti. Maanjäristys oli pahimpia Yhdysvalloissa koskaan sattuneista (Mw 7,9).

1950- ja 1960-luvulla San Franciscosta tuli maailman hippikulttuurin keskus. 1990-luvulla kaupunkiin perustettiin paljon tietotekniikan alan yrityksiä, joista suuri osa katosi vuoden 2001 IT-kuplan puhkeamisessa.

Maantiede
---------

San Francisco satelliittikuvassa maaliskuussa 2019.
Yhdysvaltojen Census Bureaun mukaan kaupungin pinta-ala on 600,7 km², josta maata on 120,9 km² ja vettä 479,7 km². Veden osuus on 79,86 prosenttia.

San Francisco sijaitsee lähellä San Andreasin siirrosta, joten kaupunki on hyvin altis maanjäristyksille.

Ilmasto
-------

San Franciscoa ympäröi vesi kolmelta suunnalta. Kaupungin ilmastoon vaikuttaakin suuresti Tyynen valtameren kylmä merivirta. Sää on ympäri vuoden erittäin leuto ja alueella vallitsee välimerenilmasto. Kesät alueella ovat viileitä ja sumuisia. Päivän ylin keskilämpötila on 15–20 °C. Talvet ovat suhteellisen lämpöisiä, eikä lämpötila juurikaan laske pakkasen puolelle.

Sateet ovat kesällä alueella erittäin harvinaisia, mutta talvisin on ajoittain erittäin sateista. Lunta ei sada alueella käytännössä koskaan. Kaupungin länsiosa on viileä ympäri vuoden. Itäosa kaupungista on usein sumuinen johtuen kylmän meren ja toisaalta sisämaan lämmön kohtaamisesta. Kesän lämpötilat ovat San Franciscossa huomattavasti Kalifornian sisäosia alhaisempia. Sumua esiintyy vähiten syyskuussa, joka on myös vuoden lämpimin kuukausi.

Tammikuussa yön alin lämpötila on keskimäärin 8 °C ja päivän ylin lämpötila 14 °C. Syyskuussa alin lämpötila on 13 °C ja ylin lämpötila 22 °C. Keskimääräinen vuotuinen sademäärä on 566 millimetriä. Heinäkuussa ja elokuussa ei sada käytännössä lainkaan.

Väestö
------

San Francisco oli vuoden 2020 väestönlaskennan mukaan 873 965 asukasta. Asukkaista 38,3 prosenttia oli valkoihoisia ei-latinoja, aasialaisia 34,8 prosenttia, latinoja 15,5 prosenttia asukkaista ja mustia on 5,2 prosenttia. Vuonna 2022 arvioitiin kuitenkin asuvan enää 808 437 ihmistä.

### Rikollisuus

Kodittomien telttoja.
Kaupunki oli ennen teknologiayritysten keskittymä, jonka takia asuntojen hinnat nousivat korkealle. Sittemmin koronapandemian jälkeen teknologiayritykset ovat siirtyneet uusiin kaupunkeihin ja vienyt samalla mukanaan maksukykyistä väestöä muualle. Kaupunkia on vaivannut koronapandemian aikana pahentunut rikollisuus ja kodittomuus- ja huumeongelma. Kaupungin kehitys on saanut Yhdysvaltain mediassa lempinimen "doom loop" eli "tuhon kierre". Osasyynä kasvaneeseen rikollisuuteen on nähty siirtyminen liberaaliin kriminaalipolitiikkaan, jossa sanktioita on lievennetty. Vuonna 2014 asetettiin pykälä, jossa häiriökäyttäytyminen, alle 950 dollarin omaisuusrikokset, pieni määrä kovien huumeiden hallussapito omaan käyttöön ja niiden käyttö julkisella paikalla määritettiin rikkeiksi. Sen johdosta kaupunkia ovat piinanneet automurrot, ryöstelyt ja huumeiden avoin käyttö keskustassa. Oikeusjärjestelmän ylikuormittuneisuuden ja poliisipulan seurauksena pienet omaisuusrikokset eivät johda juuri minkäänlaisiin toimiin. Ketju- ja luksusliikkeiden myymälöiden edessä on alkanut päivystää aseistettuja vartijoita myymälävarkauksien johdosta.

Kaupunginosat ja nähtävyydet
----------------------------

San Franciscolle tunnusomainen raitiovaunu.
San Francisco koostuu kaupunginosista, joista tunnetuimpia ovat Downtown, Chinatown, Fisherman's Wharf ja Castro.

San Franciscon Downtown on laaja ja täynnä pilvenpiirtäjiä ja kauppakatuja. Downtownin Union Square on kaupungin keskipiste*lähde?*. Chinatown on San Franciscon kuuluisimpia kaupunginosia*lähde?*, ja maailman suurin kiinalaiskeskittymä Aasian ulkopuolella. Kiinalaiset alkoivat muuttaa San Franciscoon 1850-luvulla. Chinatown on kehittynyt siitä getosta, johon San Franciscon kaupungin perustajat pakottivat kiinalaiset 1800-luvulla. San Franciscossa asuu yli 80 000 kiinalaista. Kanta-asuinaluetta rajoittavat Broadway sekä Bush, Kearny ja Stockton ja sen värikkään keskustan muodostavat Grand Avenuen kahdeksan korttelia.

Golden Gate Bridge
Castro Districtin sateenkaarikaupunginosa.
Fisherman's Wharf, kaupunginosa aivan San Franciscon koilliskärjessä, toimi 1800-luvulla kalastajien asuinpaikkana. Nykyisin Fisherman's Wharf on tunnettu paitsi vanhoista laivoista ja laitureista niin myös kalaruuista, lukuisista kaupoista, merileijonista sekä näkymistä yli San Francisco Bayn*lähde?*. Fisherman's Wharfin ja liikekorttelin välimaastossa Telegraph Hillillä sijaitsee 63 metriä korkea Coit Tower, jonka Lillie Hitchcock Coit rakennutti vuonna 1933 muistomerkiksi kaupungin palomiehille ja itselleen.*lähde?*

Castron alue tunnettiin aikoinaan myös nimillä Finn Town ja Little Scandinavia. Kaupunginosalla on nimittäin vahva suomalaishistoria Suomen suurruhtinaskunnan ajalta. Castron englanninkielisestä Wikipedia-artikkelista kolmasosa käsittelee sen suomalaishistoriaa. Castro on saanut nimensä José Antonio Castrolta (1808–1860), joka oli Kalifornian (tuolloin Meksikon Alta Kalifornian provinssi) kuvernöörinä 1835–1836. Nyttemmin Castro tunnetaan ympäri maailmaa HLBT-kaupunginosana, yhtenä niistä paikoista, joista seksuaalista tasa-arvoa vaativat liikkeet alkoivat järjestäytyä 1960- ja 1970-luvuilla.

Golden Gate Bridge on San Franciscon tunnettu maamerkki. Saapumisalueineen 2 737 metriä pitkän sillan rakentamiseen kului yli neljä vuotta ja se maksoi yli 35 miljoonaa dollaria. Golden Gate Bridge avattiin 1937 yhdistämään kaupunki Marinin piirikuntaan.*lähde?*

San Francisco on tunnettu myös "kaapeli­raitio­vaunuistaan" (*cable car*), jotka kulkevat ilman moottoria maahan upotettujen kaapeleiden avulla. Kaupungissa on käytössä kolme kaapelivaunulinjaa: Powell-Hyde, Powell-Mason ja California Street. Vaunut kehitti Andrew Smith Hallidien toimeksiannosta William Eppelsheimer, ja ne otettiin alun perin käyttöön vuonna 1873.*lähde?*

Alcatraz, San Franciscon edustalla sijaitseva vankilasaari on nykyisin kaupungin kuuluisimpia nähtävyyksiä. Alcatrazista tehtiin liittovaltion vankila vuonna 1934, ja sen toiminta lopetettiin vuonna 1963.*lähde?*

Yhtenä nähtävyytenä on myös tiedekeskus Exploratorium.

Televisiosarjasta Myytinmurtajista tutut Adam Savage ja Jamie Hyneman tekivät kokeitaan San Franciscossa M5 Industries -studiolla, jonka Hyneman omistaa.*lähde?*

Tunnetut urheiluseurat
----------------------

* San Francisco 49ers, amerikkalainen jalkapallo, NFL
* San Francisco Giants, baseball, MLB
* Golden State Warriors, NBA

Mission Doloresin katolinen kirkko

San Francisco elokuvissa
------------------------

Kaupunkia on käytetty taustana useissa elokuvissa. Alfred Hitchcock sijoitti *Vertigon* (1958) tapahtumat San Franciscoon ja sen ympäristöön. Elokuvassa näkyvät Golden Gate -silta, Coit Tower -torni, taidemuseo San Francisco Museum of Fine Arts (Legion of Honor) ja 97 kilometrin päässä San Juanin laaksossa sijaitseva vanha lähetysasema San Juan Bautista. Mission Doloresin kirkon hautausmaalla oli pitkään fiktiivisen Carlotta Valdesin hautakivi *Vertigo*-pyhiinvaeltajia varten.

Myös elokuva *Kotia kohti II – Seikkailu San Franciscossa* sijoittuu San Franciscoon. Elokuvassa näytetään muun muassa kaupunkia ja Golden Gate, josta eläimet menevät kotia kohti. 

San Franciscoon sijoittuu myös Steve McQueenin tähdittämä ja Peter Yatesin ohjaama toimintaelokuva *Bullitt* (1968), jonka maineikas takaa-ajokohtaus kuvattiin kaupungin mäkisillä kaduilla.

Clint Eastwood esitti pääroolia Don Siegelin kuuluisassa elokuvassa *Likainen Harry* (1971). Eastwood palasi kotikaupunkiinsa San Franciscoon saman ohjaajan elokuvassa *Pako Alcatrazista* (1979), jossa kaupunki tosin jää tyystin näkemättä.

Walter Hillin ohjaama toimintaelokuva *48 tuntia* (1982) ja sen jatko-osa *Toiset 48 tuntia* (1990) sijoittuvat San Franciscoon. Vuoden 1985 James Bond -elokuva *007 ja kuoleman katse* sijoittuu osittain Piilaakson ja Golden Gate Bridgen ympäristöön. 

Star Trek IV: kotiinpaluu (1986) sijoittuu pääosin San Franciscoon.

Vuonna 2006 ensi-iltansa saaneen supersankarielokuvan *X-Men: Viimeinen kohtaaminen* lopputaistelu sijoittuu Golden Gaten ja Alcatrazin ympäristöön.

Woody Allenin vuonna 2013 ensi-iltansa saanut draamakomedia *Blue Jasmine* on kuvattu pääosin San Franciscossa.

Tunnettuja henkilöitä San Franciscosta
--------------------------------------

*Pääartikkeli: Luettelo tunnetuista sanfranciscolaisista*

Lähteet
-------

1. ↑
2. ↑   (Arkistoitu – Internet Archive)
3. 1 2  Leonard, Christian: How many people live in San Francisco — and how many have left? We have a best guess *sfchronicle.com*. Viitattu 18.12.2023. (englanniksi)
4. ↑  Annual Estimates of the Resident Population: April 1, 2010 to July 1, 2014 - United States -- Combined Statistical Area U.S. Census Bureau.  Arkistoitu helmikuu 12, 2020. Viitattu 8.8.2015. (englanniksi)
5. ↑  Is San Francisco really America's most liberal city? *San Francisco Gate*. Viitattu 9.3.2022. (englanniksi)
6. ↑  McKinley, Jesse: City Board Names First Asian Mayor of San Francisco *NYTimes.com*.  7.1.2011. Viitattu 13.1.2011. (englanniksi)
7. ↑  Coté, John: Ed Lee becomes the city's first Chinese American mayor *SFGate.com*.  11.1.2011. Viitattu 13.1.2011. (englanniksi)
8. ↑  SF mayor London Breed City and county of San Francisco. Viitattu 11.2.2022.
9. ↑  Don't Call it Frisco: History of San Francisco Nicknames *SFtravel*. Viitattu 9.3.2022. (englanniksi)
10. 1 2 3 4  Erica Pedersen: San Francisco History SanFrancisco.com.  Arkistoitu 15.8.2014. Viitattu 5.1.2013.
11. ↑  Ron S. Filion: Buried Ships SFgenealogy. Viitattu 18.4.2016. (englanniksi)
12. ↑  Wayne Thatcher, Grant Marshall, Michael Lisowski: Resolution of fault slip along the 470-km-long rupture of the great 1906 San Francisco earthquake and its implications.  *Journal of Geophysical Research: Solid Earth*, 10.3.1997, 102. vsk, nro B3, s. 5353–5367. doi:10.1029/96jb03486. ISSN 2156-2202. Artikkelin verkkoversio.  en
13. ↑  San Francisco *QuickFacts*. U.S. Census Bureau. Viitattu 18.12.2023. (englanniksi)
14. ↑  Reunamäki, Ilmari: San Francisco piilottaa kiireellä tuhansia kodittomia maailman katseilta *yle.fi*. Viitattu 18.12.2023.
15. ↑  Jääskeläinen, Kirsi: Mitä unelmien kaupungille oikein tapahtui? *is.fi*. Viitattu 18.12.2023.
16. ↑  Chinatown San Francisco - The largest chinatown outside of Asia *www.sanfranciscochinatown.com*. Viitattu 5.6.2022.
17. 1 2  Castro District, San Francisco.  *Wikipedia*, 13.5.2022. Artikkelin verkkoversio.  en
18. ↑  Who Was The Person Behind The Name Of The Castro District? *KALW*. Viitattu 5.6.2022. (englanniksi)
19. ↑  K. Santos: The Castro District: San Francisco's Beating Heart of LGBTQ Pride *Culture Trip*.  21.3.2019. Viitattu 5.6.2022.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **San Francisco**.
* San Franciscon virallinen kotisivu (Arkistoitu – Internet Archive)
* 

* Matkaopas aiheesta San Francisco Wikivoyagessa (englanniksi)
* Armoton Alcatraz - webortaasi Alcatrazin historiasta (Arkistoitu – Internet Archive)

San Franciscon keskustaa yöllä
Kalifornian lippuKalifornian osavaltio
Ilmasto | 
Piirit | 
Talous | 
Vaalit | 
Maantiede | 
Hallinto | 
Kuvernöörit |
Historia | 
Politiikka | Teemasivu

|  |  |
| --- | --- |
| Alueet | Antelope Valley | 
Big Sur | 
Central Coast | 
Channel Islands | 
Coachella Valley | 
Cucamonga Valley | 
East Bay (SF) | 
Etelä-Kalifornia | 
Gold Country | 
Los Angelesin suuralue | 
Imperial Valley | 
Inland Empire | Itäinen Kalifornia | 
Keskuslaakso | 
Kuolemanlaakso | 
Los Angeles Basin |
Lost Coast | 
Mojave | 
North Bay (SF) | 
Owens Valley | 
The Peninsula | 
Pomona Valley | 
Redwood Empire | 
Russian River | 
Sacramento Valley | 
Salinas Valley | 
San Diegon piirikunnan pohjoisosa | 
San Fernando Valley | 
San Franciscon lahden ympäristö | 
San Gabriel Valley | 
San Joaquin Valley | 
Santa Clara Valley | 
Shasta Cascade | 
Sierra Nevada | 
Piilaakso | 
Pohjois-Kalifornia | 
Sonoma Valley | 
Tech Coast | 
Tri-Valley | 
Victor Valley | 
Wine Country | 
Yosemiten kansallispuisto |
| Kaupungit (suurimmat) | Bakersfield | 
Chico | 
Fresno | 
Los Angeles-Long Beach-Glendale | 
Modesto | 
Napa | 
Oakland-Fremont-Hayward | 
Oxnard-Thousand Oaks-Ventura | 
Redding | 
Riverside-San Bernardino-Ontario | Sacramento-Roseville | 
Salinas | 
San Diego-Carlsbad-San Marcos | 
San Francisco-San Mateo-Redwood City | 
San José-Sunnyvale-Santa Clara | Santa Ana-Anaheim-Irvine | 
Santa Barbara-Santa Maria | 
Santa Cruz-Watsonville | 
Santa Rosa-Petaluma | 
Stockton | 
Vallejo-Fairfield | 
Visalia-Porterville | 
Yuba City |
| Piirikunnat | Alameda | 
Alpine | 
Amador | 
Butte | 
Calaveras | 
Colusa | 
Contra Costa | 
Del Norte | 
El Dorado | 
Fresno | 
Glenn | 
Humboldt | 
Imperial | 
Inyo | 
Kern | 
Kings | 
Lake | 
Lassen | 
Los Angeles | 
Madera | 
Marin | 
Mariposa | 
Mendocino | 
Merced | 
Modoc | 
Mono | 
Monterey | 
Napa | 
Nevada | 
Orange | 
Placer | 
Plumas | 
Riverside | 
Sacramento | 
San Benito | 
San Bernardino | 
San Diego | 
San Francisco | 
San Joaquin | 
San Luis Obispo | 
San Mateo | 
Santa Barbara | 
Santa Clara | 
Santa Cruz | 
Shasta | 
Sierra | 
Siskiyou | 
Solano | 
Sonoma | 
Stanislaus | 
Sutter | 
Tehama | 
Trinity | 
Tulare | 
Tuolumne | 
Ventura | 
Yolo | 
Yuba |


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Argentiina
* Katalonia
* Saksa
* Israel
* Yhdysvallat
* Japani
* Tšekki
* Australia
* Kreikka
* Kroatia
* Vatikaani

 |
|  |
| Maantieteelliset | 
* MusicBrainz area

 |
|  |
| Henkilöt | 
* Trove
* Yle

 |
|  |
| Muut | 
* NARA
* IdRef

 |

 |